Жамилат гIемер ялагьана гьев тIадвуссиналъухъ: амма гьесул гIумру къойидаса-къойиде бигъана: жакъа, метер, сезе ячIина бачунаго Муицаги гуккана, гьелда божун чара къосиялде карав МахIмудица къасд гьабуна, ццим бахъарав чияс, гьей хъамизе – хъамизе ккараб жо гьениб букIинчIониги. МахIмуд гьелъ къабул гьавулев вукIана магъилъги гIалахалдаги балъго, МахIмудида рихун букIана гьеб вахчун хьвадулеб къагIида – Муил зигара букIана лагъил махI бугев чиясе жий ани, жиндир тухум-кьибилалъеги лъималазеги рогьо бугилан… Гьезул рокьудасаги мацI гIемер букIанин ккола. Жийго разилъун цадахъ ГIашилтIеги ячIун, гъое щвараб бакIалда – ракIищ бухIарабали – радалалде лъутун ун, ятун гьечIо гьалбадерида егараб бусада. Цо рахъалъ бихьинчияб гIамал бугей, гIакъилай, цIодорай жоги йикIана Муи, амма абураб, бицараб рагIи кколей гIадай йикIинчIо. ЦIуяб жоялъ махсароде ккун вукIине бокьуларого, кигIан гьудул-гьалмагъзабаз гьараниги – МахIмудида гьелдаса тIун чIезе кIвечIо – дица абилаан гьелъги течIилан.